  Анжелика Тихонова корреспондент 2019-тӥ арын 15-тӥ оштолэзе Приволжск федерал округысь егитъёслэн тужгес бадӟымаз «iВолга» форумазы куриськонъёсты кутыны кутскизы. Отчы 18 аресысен 30 аресозь котькуд мылкыд карись пыриськыны быгатэ. Со сярысь Росси азьмуртлэн Приволжск федерал округъя ужоскето муртэзлэн пресс-службаез ивортэ. Егитъёслэн форумзы котьку сямен ик Самара улосвылысь Мастрюков тыос дорын 23-31 пӧсьтолэзе ортчоз. Туэ ужрад выльдӥськиз но соин валче «iВолга 2.0» нимаськоз. 13-тӥ оштолэзе Росси азьмуртлэн Приволжск федерал округъя ужоскето муртэзлэн юрттӥсез Владимир Колчин Самара улосвылысь кивалтэтын форумез дасянъя кенешон ортчытӥз. Форумлэн валтӥсь ужпумъёсыз пӧлын – ӧнеръя огинъёс кылдытон но егитъёслэсь ӵектосъёс бордын ужаны мылкыдзэс ӝутон. Площадка эшшо но мыло-кыдогес луыны но Росси Федерациысь егитъёсын ужанъя кун политикалэн туала куронъёсызлы тупаны кулэ Владимир Колчин, Росси азьмуртлэн Приволжск федерал округъя ужоскето муртэзлэн юрттӥсезФоруме пыриськыны куриськонъёсты 15-тӥ куартолэзёзь «iВолгалэн» нимлыко  кутозы. Куать ар ӵоже ни Удмуртиысь 90 егитъёс форуме пырисько. Котькуд ар кӧня ке ӵектосъёс грант уто.  «iВолга» форуме 2 сюрс пала адями пыриськоз, соос пӧлын мукет кунъёсысь куноос но. Форумын нимысьтыз саклык висъяське ӵектосъёс бордын ужанлы. Пыриськисьёс округъя но федерал люкетъёсын мерлыкъя но ужбергатонъя малпанъёсынызы тодмато. Тужгес устоосыз егитъёс 150 сюрсысен 300 сюрс манетозь грантъёс басьто. Туэ грантъёсын фондлэн быдӟалаез 10 миллион манет луоз. Форумез кылдытэм дырысен «iВолгае» пыриськисьёслэн 300-лэсь ятыр ӵектосъёссы 56 миллион манетлэсь трос грантъёс басьтӥзы ини. Тодэ вайытом, Удмуртиысь егитъёс Андрей Дементьев нимо «Поэзия Победы» огъяросси конкурсэ пыриськыны быгато. Тегъёс: егитъёс Удмуртия ПФО форум Мерлык  